Гамкрелидзе, Реваз Валерианы фырт
Рева́з Валериа́ны фырт Гамкрели́дзе (райгуырдис 1927-æм азы 4 февралы Кутаисы) у советон æмæ уæрæсейаг ахуыргонд, математик. Советон Цæдисы Зонæдты академийы уæнг-корреспондент математикæйы хайады 1981-æм азæй, Уæрæсейы зонæдты академийы уæнг 2003-æм азæй, Гуырдзыстоны зонæдты академийы уæнг 1969-æм азæй.

Йæ фыдыфыд уыд юрист, Кутаисы зындгонд адвокат. Фыд каст фæцис Тбилисы университет æмæ куыста чингуыты рауагъдады; репрессигонд æрцыдис 1924-æм æмæ ма 1937-æм азы. Ахуыргонды мад моймæ ацæуыны фæстæ бацыдис Тбилисы университеты литературон факультетмæ. Йе ’фсымæр Тамаз Гамкрелидзе сси зындгонд лингвист æмæ скæсæнзонæг.

Скъоладзау ма куы уыдис, Гамкрелидзе йæ хистæр æмбал Иотам Карцивадзеимæ ахуыр кодта уæлдæр математикæ Николай Мусхелешвилийы ахуыры чиныг «Аналитикон геометрийы курс», зæгъгæ, уымæ гæсгæ. 1945-æм азы бацыдис Тбилисы университетмæ, фæлæ фыццаг курсы фæста раивта Мæскуымæ, каст фæцис Мæскуыйы паддзахадон университеты механикон-математикон факультет (1950).

1953-æм азæй кусы Зонæдты академийы Математикон институты, 1953-æм азы бахъахъхъæдта йæ кандидатон диссертаци, 1960-æм азы та сси зонæдты доктор.

Гамкрелидзейы куыстытæй сæ фылдæр сты топологийы тыххæй, стæй та дифференциалон æмбæрты теори æмæ вариацион хынцынады тыххæй. Стыр бавæрд бахаста оптималон процессты теоримæ.

1962-æм азы Реваз Гамкрелидзе, Лев Понтрягин, Владимир Болтянский æмæ Евгений Мищенко райстой Ленины номыл преми оптималон процессты математикон теори сфæлдисыны тыххæй.

Библиографи 
 Математическая теория оптимальных процессов, 3 изд., М., 1976 (æд Л. С. Понтрягин, В. Г. Болтянский, Е. Ф. Мищенко);
 Основы оптимального управления, 2 изд., Тб., 1977.

Фиппаинæгтæ

Æддаг æрмæг 
 
 История математики. Гамкрелидзе Реваз Валерианович
 Профиль на сайте mathnet.ru
 Интервью в сборнике «Мехматяне вспоминают» (сентябрь 2012)
 Гамкрелидзе Р. В. Открытие принципа максимума Понтрягина
 Труды Р. В. Гамкрелидзе на MathNet.Ru

Уæрæсейы математиктæ
Зындгонд адæм алфавитмæ гæсгæ
Физикон-математикон зонæдты доктортæ
Советон Цæдисы математиктæ